b'\n_START_ARTICLE_\nPogromen i Kielce\n_START_PARAGRAPH_\nPogromen i Kielce regnes for den mest omfattende pogrom mod j\xc3\xb8der efter 2. verdenskrig. Den fandt sted den 4. juli 1946 i den polske by Kielce, hvor polske militser og soldater myrdede 42 j\xc3\xb8der. Mere end 50 personer blev s\xc3\xa5ret. Byen Kielce havde ogs\xc3\xa5 i 1918 v\xc3\xa6ret scene for en pogrom, kostede 4 j\xc3\xb8der livet. Dengang stod en bev\xc3\xa6bnet folkem\xc3\xa6ngde bag.\n_START_SECTION_\nOprindelsen\n_START_PARAGRAPH_\nDer opstod uroligheder i forbindelse med en drengs forsvinden efter et (falsk) rygte om, at "j\xc3\xb8der udf\xc3\xb8rer rituelle mord p\xc3\xa5 kristne b\xc3\xb8rn for at f\xc3\xa5 fat i deres blod for at lave det j\xc3\xb8diske p\xc3\xa5skebr\xc3\xb8d". Den 8-\xc3\xa5rige var l\xc3\xb8bet bort for at plukke kirseb\xc3\xa6r der, hvor familien tidligere havde boet, 25\xc2\xa0km fra hjemmet. Da drengen to dage senere vendte hjem, meldte faderen i beruset tilstand episoden til politiet og anf\xc3\xb8rte, at drengen skulle have haft held til at flygte fra j\xc3\xb8derne. I forh\xc3\xb8ret n\xc3\xa6ste dag udpegede drengen den j\xc3\xb8diske menigheds hus 150 meter fra politistationen, og en mand blev udpeget som den, der skulle have narret barnet ned i k\xc3\xa6lderen i huset.\n_START_SECTION_\nPogromen\n_START_PARAGRAPH_\nPogromen gennemf\xc3\xb8rtes af en gruppe militser og soldater, som indfandt sig p\xc3\xa5 stedet for at sprede folkesamlingen, da denne antoges at v\xc3\xa6re fjendtligt indstillet. Der blev blandt andet kastet sten mod bygningen, hvor j\xc3\xb8derne holdt til. Efter at soldater gik ind i bygningen, h\xc3\xb8rtes skud. Det er uklart hvem, der affyrede det f\xc3\xb8rste skud. To soldater og en officer mistede livet. Den efterf\xc3\xb8lgende pogromen varede i cirka 5 timer, og 42 j\xc3\xb8der d\xc3\xb8de og over 50 blev alvorligt s\xc3\xa5ret.\n_START_SECTION_\nRetsligt efterspil\n_START_PARAGRAPH_\nDen 11. juli 1946 blev 12 ikke-j\xc3\xb8diske personer tiltalt. Heraf id\xc3\xb8mtes ni d\xc3\xb8dsstraf med henrettelse dagen efter retssagen. De andre tre id\xc3\xb8mtes hhv. livsvarig f\xc3\xa6ngselsstraf, og syv og 10 \xc3\xa5rs f\xc3\xa6ngsel. Alle officerer, der var til stede under pogromen, blev degraderet og fik en et\xc3\xa5rig f\xc3\xa6ngelsstraf.\n_START_SECTION_\nKirkens reaktion\n_START_PARAGRAPH_\nDen katolske kirke i Polen syntes at agere passivt, men dens tiltag for at klarg\xc3\xb8re sit standpunkt saboteredes effektivt af det kommunistiske sikkerhedspoliti. Kirken ford\xc3\xb8mte i stedet pogromen ved de f\xc3\xb8lgende s\xc3\xb8ndagsmesser, hvor alle pr\xc3\xa6ster opfordredes til at tage emnet op. Enkelte katolske pr\xc3\xa6ster mente, at opl\xc3\xb8bet var en konsekvens af, at j\xc3\xb8derne var overrepr\xc3\xa6senterede i det stalinistiske sikkerhedspoliti og i anklagemyndigheden, som igangsatte en jagt p\xc3\xa5 ikke-kommunister\n_START_SECTION_\nNational reaktion\n_START_PARAGRAPH_\nPogromen kom som en overraskelse for den polske kulturelite og omverdenen, som protesterede i tidskrifterne Odrodzenie, Tygodnik Powszechny (katolsk) og Ku\xc5\xbanica.'